***KLUBBHISTORIE – BERGENHUS ROTARY KLUBB***

***Jan Spjeldnæs***

***Forord***

*Jeg hadde ved klubbens 60-års jubileum i 2019 gleden av å gå gjennom klubbens historie under middagen. Mitt opplegg var ambisiøst og omfattende og godt egnet som fordypning for medlemmer og eventuelt andre med interesse for klubbens historie. Som bordtale var det derimot noe i overkant i lengde.*

*Det har tidligere vært laget to skrifter om klubbens historie. En bok på 70 sider ble laget til klubbens 40 års jubileum i 1999 og en oppfølger av samme lengde til klubbens 50 års jubileum i 2009.*

*Begge ble trykket med stiv perm i begrenset opplag – og begge skriftene er i sin helhet nå utdelt til medlemmer – og er således ikke lenger tilgjengelig – med mindre en diskett eller fil skulle la seg frembringe.*

*Til 60-årsjubileet var det planer om nok en oppfølgingsbok, i den hensikt at medlemmene skulle kunne mimre litt om en fortid som begynner å bli noe fordums for de eldre medlemmene og kanskje ukjent for de med kortere fartstid – og for å legge igjen et stykke dokumentasjon for kommende medlemmer. Denne planen ble midlertidig lagt til side til fordel for en muntlig gjennomgang i form av en hilsningstale til klubben. Tiden er nå inne for å fullføre den opprinnelige planen, ikke som en ny bok, men ved å gjengi den talen fra 2019.*

*Den er gjengitt i sin helhet nedenfor – men vil i etterkant gis samme type vedlegg som de to foran nevnte bøkene – nemlig oversikt over (1) våre Paul Harris Fellows, (2) klubbens medlemmer – ikke ved passering 60 år – men per i høsten 2023 – altså ved passering klubbens 64 år. I tillegg vil følge et vedlegg med en oversikt over klubbens presidenter fra starten i 1959. I tillegg vil en del spesielle kapitler som også ble utarbeidet i 2019 om utvalgte enkeltaktiviteter.*

*Vedleggene vil komme etter hvert – i første omgang gjengis talen fra 2019 – omtrent uendret.*

*Bergen, 28. oktober 2023*

*Jan Spjeldnæs*

Tale til jubilanten **18.10.2019**

*Sorry brødre – det ble meg – sa Jan Erik Vold til de sædcellene som tapte kappløpet om at bli ham*

*-og jeg tapte vant det ærefulle oppdrag å holde en tale om klubbens komprimerte historie – og tar en snutt til i herr Volds ånd:*

***VI RUNDER NÅ DET SEKSTIENDE ÅRET***

***DET ER SOM VI MÅ KNIPE OSS I LÅRET***

***OG RIVE OSS I HÅRET***

***VI BARE MÅ’RE***

***VI LØFTER VÅRE GLASS FOR DEN GAMLE TANTEN***

***OG SKÅLER IGJEN FOR JUBILANTEN***

Vyrde president, dirigent, mine damer og herrer –

**Bergenhus Rotary Klubb fikk sitt charter 19 oktober 1959** og feiret storstilt med 23 chartermedlemmer med damer i gallaantrekk på Hotel Orion. Fødselen var trang da de høye herrer i Rotary, Geneve hadde endeløse innvendinger om medlemmenes klassifikasjoner og klubbens geografi – inntil Guvernør Johan W Eide fra vår fadderklubb Bergen Rotary Klubb, brøt av og sa at «***her får vi ta til fornuften, vi som har den, innvendingene fra Geneve hører vi overhodet ikke på***«– og klubben kom på plass med et operasjonsområde fra Vågsbunnen og ut Byfjorden og fra Vågsbunnen og til Rundemanens topp og derfra til Steinestø.

Første president var Johan A Aarnes og vi finner både Robert Neergaard og Finn B Henriksen i det første styret. Og vi finner Frank Meidell Falch, en av de 23 ble den som var medlem lengst – helt til sin død i 2013 – 93 år gml**.**  Senere etablerte vår klubb Åsane Rptary Klubb som en «additional club» innen vårt område – og Åsane er fadder for Nordhordland RK som er fadder for Austrheim RK. Som 60- åring er vi altså «oldefadder» - kanskje ikke så verst for en 60-åring.

Vi kan ikke berøre Rotary-historie uten å ta med at det ved etableringen av FN i 1945 befant seg 49 rotarianere blant delegatene og både Trygve Lie og USAs utenriksminister understreket at uten Rotarys bidrag hadde ikke FN blitt som det skulle den gangen. Så det så.

Fra starten har klubben arbeidet langs det som kalles de fire avenyene – og en del av dagens aktiviteter kunne hatt sine ideopphav fra klubbens tidlige historie – ROTAXION-lignende opplegg fra klubbens første tiår: Juletrefester for barn ved Johan Olsens Barnehjem i Sandviken – med utdeling av gaver – men etter hvert avviklet fordi «***slike billige avlatshandlinger hadde liten verdi****»* - og man mente at ingen av klubbens daværende medlemmer hadde de nødvendige evner til det man burde gjøre, nemlig å rettlede og aktivisere store ungdomsskarer – slik at ideene etterpå ville spre seg av seg selv. Bekvemt eller ærlig

Enda nærmere ROTAXION-tanken lå vel opplegget med å gi opplevelsesturer for «pasienter ved Vestlandske Vanførehjem» - som årlig ble tatt med på turer – til Fløyen og annet – og en gang med Westvings «Otter»-maskin på flytur over byen – noe som resulterte i begeistret BT-omtale med sitat fra en av deltakerne som sa **«Eg ve vere i luften, eg vi’kje ner igjen».**

Vi har hatt flere dugdnadsbaserte oppdrag – og noen med varighet: **Bakkegaten-arrangementene** (Kai Martinsen) – bespisning av Frelsesarmeens «gjester» to ganger årlig, med verdens beste Arne Utne-eggerøre, velkomment en del år – med underholdning av både Helge Jordal og Sigurd med sykkelen– men det ble avviklet i forståelse med bestyrer Solveig der ute da klientellet nå er mer stoffavhengige uten matlyst – enn de tradisjonelle alkoholikerne vi kanskje føler oss mer fortrolige med.

Dugnadene i **Konowsenterets Sansehage** (Lars Hana) var greie opplegg også et avsluttet kapittel - egentlig grunnet manglende «prosjekteierforhold» mellom dem som gav og dem som fikk.

**GATELAGET BRANN** er forholdsvis nytt – men et godt og viktig prosjekt på hjemmebane – og nå tenker SANDVIKEN IL – midt i vårt gamle virkeområde – langs samme baner for kvinner – Terje Nilsen sin komite er på alerten.

Den eldste og fortsatt levende aktiviteten er jo skogplantingen på Fløyen – som ble initiert tidlig på 60-tallet av multipåhitteren, Fløybanesjef Bertram Dybwad Brochman og skogsjef Hans E Mo. Vi må ha plantet tusenvis av trær oppigjennom – Bertram ville plante Rotaryhjulet – men det lar seg vanskelig påvise i storskogen - der det skjedde litt av hvert – en gang var det et par hunder med – én med løpetid - og det het seg i referatet at «beplantningen gikk greit». Treplantingen ble avløst av annen virksomhet for få år siden – selv om Anders Kvam bedyret at parkmessig beplantning i hogstfelt er både ønskelig og nyttig – og er det fortsatt. Det sosiale i etterkant er robust og har holdt seg – bare den forferdelige geneveren er ikke lenger med – men spise og drikke og høy stemning på Sagen er det fortsatt mye av. Men det er lenge siden våre ektefeller var med der. Mener jeg traff min kone der en gang…..det var nok i 2002.

Bertram fant på mye rart han, en gang ville han kjøpe en nedlagt gård på Huftarøy til permanent klubbtilholdssted – hvilket ble funnet for kostbart og upraktisk - og en annen gang forsvant han mellom murene i veggene i Rosenkrantztårnet – som var vårt tilholdssted noen år før Haldorhuset ble tatt i bruk. Det sies at han dukket frem som et gespenst fra Håkon Håkonssons tid på 1200-tallet, lettere forvirret av tidsreisen.

**I Ungdomsarbeidet** – som er hipset opp til egen aveny - den femte - har vi også deltatt – noe humpete kanskje – med sporadisk utdanningsstøtte – mer ordnet siste tiår med Litauen-stipendene der Alanas (Valavicious) var førstemann og der en student fra Ukraina var foreløpig siste. Vi deltar også i utvekslingprogram med student fra Norge i bytte med en fra utlandet. Og litt annet.

Stipendene er satt på vent av budsjettmessige hensyn – da **ROTAXION** – vårt fineste flaggskip ever – etter min mening – må forbeholdes noe kronasje – Opplegget er høyst levende og bærekraftig - og overførbart til andre - selges nå blant annet via den allestedsegbefinnende **Turid Astrid** på Distriktskonferanser omkring – kom i stand etter at et løst forslag fra **Helge Grindheim** ble konkretisert i Dag Stieglers presidentperiode, av en komité med **Bengt Akselsen** som glimrende presentør - . Nytenkning med mulig inspirasjon fra vår fjerne fortid.

**Mentor-ordningen –en europeisk idé som tror på ungdommens potensiale – ble innført i Bergen i samarbeid med Bergen Handelsgymnasium for et drøyt 10-år siden og klubben har stilt opp med kompetente mentorer – og dette programmet er fortsatt populært - og vi er stadig med.**

**På den internasjonale arena** har vi omsider kommet skikkelig på plass – igjen – gjennom et særdeles vellykket settepotetprosjekt i Rwanda (med Svein Milford og Jan Spjeldnæs som pådrivere) – med 6 etablerte grasrotkooperativer som har 3-4 doblet potetproduksjonen og lagt grunnen for en trygg, men langsom vekst til et bedre liv for over 30.000 mennesker, med bl a lavere fødselstall (Henviste vel i presentasjonen til svenske Hans Rosling her) – for en prislapp på totalt ¾ million kroner -hvorav ca 40 000 fra vår klubbkasse – slår vel NORAD og alt annet ned i støvlene. Men det er fortsatt behov i dette maltrakterte landet og vi er vi er nå engasjert i et oppfølgingsprosjekt - **EWA** – (Empowering Women through Agriculture) som utdanner – mest kvinner – den pålitelige halvdel av menneskeslekten – i en kombinert hagebruk/husmorskole som hever nivået ytterligere.

**Potetprosjektet var særdeles viktig også for klubben** – som dermed kan ***kalles en fullverdig Rotaryklubb*** – på alle avenyene – og ***gjenopprettet et skadeskutt selvbilde*** etter det forrige store internasjonale prosjektet i Orissa for 20 år siden som endte med en flott sjøguttskole i India – rot i forhold til RI og ugreie internt – Kai (Marthinsen) og Stein (Berge Monsen)er lysende navn som hhv pådriver og problemløser i den saken. Andre internasjonale aktiviteter er av mer sporadisk karakter som det ikke er tid å komme inn på, bortsett fra at sykehushjelpen i Valjevo i Serbia som daværende president Knut Magne (Dale) ordnet omtrent helt alene i 2002 – han har fått altfor lite skryt for det. Og gratulerer med overstått bursdag Knut – flott Rotarianer!!

**Kvinner i Rotary – kvinner fikk adgang som medlemmer fra 1989 – og det er nå (2019) 196 000 kvinner med – av totalt drøye 1,2 millioner – det blir vel ca 1/6.** Vår klubb var lenge Gutteklubb – og noen skiftet farge i ansiktet hvis temaet kvinnelige medlemmer ble nevnt – men torven har tatt mange og tiden modnet de fleste av resten - og jeg var bestemt på å endre dette på min vakt som president – i 2010-2011. – Og slik ble det – uten at jeg foretok meg noe som helst ettersom **Randi Sund** kom rekende på en fjøl – meldte overgang fra en annen klubb – og det var bare å klubbe henne inn. Men det ble først litt klabb – så klubb - noen var fortsatt mindre begeistret – og det var faktisk med knappest mulig flertall at styret ønsket henne velkommen – og ingen sluttet, men jeg måtte trygle en om å bli - og han ble. Med 9-10 kvinner er vi vel på verdenssnittet, men det er langt fra likestilling – og det trenger vi – gamle gubber.

**Klubbens reiselyst hadde fortjent stor omtale**, Første langtur til Svalbard i 1993, siden til Island, Tsjekkia, Danmark/Skagen, Litauen (2011), Roma og Piemonte – Italia – og den tredje Italiatur står på programmet kommende høst. (Ble realisert høsten 2023). Og noen har vært på Convention. Disse fantastiske klubbturene er krevende for planleggerne, og for deltakerne om vi er uforsiktige med altfor pliktoppfyllende guider, men en lise for de tørste og de som er sultne - på god mat, gode opplevelser med nære venneopplevelser.

B**låturer** har lange tradisjoner – inntil noen brelet seg til å få vite turmålet før avreise – men det er jo turer likevel – med korte reisemål innen fylket.

Enda nærmere er turene på byen – **Byvandringene** – som dessverre er falt helt bort – og det er et savn – vi klarer å fote oss – og jeg tar sjansen på å foreslå en byvandring i strøket omkring her vi er nå Viken til Puddiken på begge sider – byen har virkelig utviklet seg fint..

En periode på 1980-tallet arrangerte klubben tre CITY-møter – omtrent på rappen - med seminarer – og etikk var aktualisert av jappetid - og samlet etter hvert en god del folk – og ga inntekter – myntet på **PolioPlus** – Rotary Internationals største fellessatsing noensinne – der vi av RI først var utfordret til en viss innsats – som senere ble kraftig høynet av en filantropisk Bill Gates og hans Belinda med rause gaver, som betinget matching fra rotarymedlemmene – og Polio er nå bare tilstedeværende i tre land med noen få utbrudd per år. Vi minnes det store opplegget på Festplassen i 2012 (SveinBoasson)

**Tidlig på miljøvern** - Etter Gro Harlem Brundtlands store miljøinnsats i 1987 – fulgte vår klubb opp med å arrangere en stor miljøkonferanse med bred deltakelse og møtedirigent Robert Nergaard spurte hva Rotary kan gjøre, og klubben sendte brev til RI med forslag om å sette miljøspørsmål på dagsorden. RI presenterte året etter programmet «Preserve Planet Earth» - som det var stor interesse for en stund - før det døde hen. Det var kanskje prematurt å ta dette så tidlig – mer aktuelt nå - selv om tiden for citykonferanser av dette slaget kan være over – med mindre vi skal kjøre på det tidsaktuelle og brenne til med noe om energiproblematikken ? Vi har jo et bilde.

Vi hadde Citykonferanser og så på 2000-tallet, Både Roland Jonsson (med vann i 2005) og Svein Milford (med økonomisk krisehåndtering i 2009) var gode konferanser, men tiden for slike kan være over….

**ROTARY NORDEN – holdt jeg på å glemme – dette obligatoriske tidsskriftet vårt som vi leste så lenge vi fikk det skriftlig – Vår klubb har levert rundt 65 årsverk inn i det bladet – Frank var redaktør i 22 år, og både før nevnte Bertram Dybwad Brochmann, Wilhelm Meyer, Finn Jørstad og jeg selv har vært administratorer i bladet med varierende tjenestetid. Og Bernt (Petersen) som revisor. I tillegg var Erik Hjorth i representantskapet en årrekke. Da jeg sa meg opp etter 12-13 år i 2014 gikk også denne virksomheten inn i historien for vår klubb – og bladet leses kanskje ikke like mye - men det bør det.**

Så går jo tiden fra meg før jeg kommer til **DET INDRE LIV – KAMERATSKAPET – SAMHOLDET – wine and dine** - spisemøter med løse og faste kulturinnslag om Vann og Julekvelder i skogen og Amanda fra Haugesund – og vinkvelder – og en liten skjenk første onsdag – og matbit før møtene – og private sammenkomster av ymse slag - og alt det kvalitative som gjør den daglige Rotarytilværelsen så god. Og vi evner å overraske hverandre av og til – senest på onsdag da Ove brente løs med en saklig 3-minutter (en gang i 2019…). For meg er Rotarymøtene nokså hellige – godt å få være med dere og kjenne engasjementet røske litt i en gammel skrott av og til.

Jeg skal lande med en kommentar om at det lenge var et mantra for Rotary ***å virke uten å synes*** – og det henger igjen i oss fortsatt – men er likevel forlatt – ***vi trenger å synes for å rekruttere flere medlemmer som setter oss i stand til å levere i vårt samfunnsoppdrag***. Når vi i en slik gjennomgang fremhever det gode vi har stelt i stand – så er det ikke for å skryte – men for å dokumentere – **og inspirere til videre innsats som filantroper – som sanne rotarianere er per definisjon**. En stor Rotarianer - Erik Hjorth - sa en gang at DET MÅ VÆRE LOV Å BRUKE STORE ORD NÅR DET ER GRUNN TIL DET. Og et jubileum må vel være anledningen. Hvilket jeg har gjort.

Men vi må gjøre det – **UTEN** **Å TA OSS SELV HØYTIDELIG – MEN VI SKAL TA DEG OSS SELV PÅ ALVOR. – ikke sant Lars (Hana)?**

**Vi skal være kritisk når vi diskuterer det indre liv, men på en festdag nøyer jeg meg med å sitere enda en flott klubbkamerat – som er gått bort: Finn Jørstad avsluttet et internt kurs med å si at**

***DEN EGENTLIGE HISTORIEN ER AT VI HAR ALLE FØLER OSS MEGET HJEMME I DENNE KLUBBEN.***

**Jeg vil takke for ordet ved å utbringe en skål for denne fine klubben – SKÅL mine venner!**